ศธ.เดินหน้าปลูกฝังเยาวชนรักการอ่าน
หนุนพ่อแม่เป็นแบบอย่าง ย้ำ สพฐ.จัดกิจกรรมตอบโจทย์แต่ละช่วงวัย,พล.อ.ดาว์พงษ์ รัตนสุวรรณ รมว.ศึกษาธิการ เปิดเผยภายหลังนายจรัญ หอมเทียน นายกสมาคมผู้จัดพิมพ์และผู้จำหน่ายหนังสือแห่งประเทศไทย และคณะเข้าพบเพื่อหารือและเสนอแนะถึงนโยบายส่งเสริมการอ่านว่า ขณะนี้คนไทยยังอ่านหนังสือน้อยทำให้มักใช้ความรู้สึกมากกว่าเหตุผล จึงจำเป็นต้องปลูกฝังให้คนไทยโดยเฉพาะพ่อแม่ผู้ปกครองให้รู้จักอ่านและเห็นประโยชน์จากการอ่านก่อน จากนั้นก็จะส่งผลต่อการอ่านของลูกหลานและคนในครอบครัว เพราะพ่อแม่ผู้ปกครองคือส่วนสำคัญต่อการผลักดันให้เกิดนิสัยรักการอ่าน โดยเฉพาะเด็กเล็กๆ หากได้รับการดูแลเอาใจใส่มีการเล่านิทานหรืออ่านหนังสือให้ฟังตั้งแต่เด็ก ก็จะซึมซับจนกลายเป็นความชอบ,รมว.ศธ.กล่าวอีกว่า การส่งเสริมการรักการอ่านเป็นหน้าที่ของ ศธ.ที่จะต้องหาแนวทางปลูกฝังให้เด็กและเยาวชนอ่านหนังสือมากขึ้น ซึ่งขณะนี้สำนักงานคณะกรรมการการศึกษาขั้นพื้นฐาน (สพฐ.) มีแนวทางดำเนินโครงการและกิจกรรมต่างๆอยู่แล้วแต่จะต้องพิจารณาอีกครั้งเพื่อให้ตอบโจทย์การรักการอ่านของเด็กแต่ละช่วงวัย เด็กในเมือง ในอำเภอ ในตำบลต่างๆ หรือในพื้นที่ห่างไกลด้วยรูปแบบวิธีการที่มีความสนใจมากกว่านี้ เช่นการจัดทำรายการหนังสือที่มีเนื้อหากลางแบ่งตามช่วงวัย การให้นักเรียนได้มีส่วนร่วมในการเลือกหนังสือเข้าห้องสมุด การแบ่งห้องสมุด แยกกันระหว่างส่วนของการส่งเสริมรักการอ่านที่จะมีหนังสือที่เด็กชอบหรือเลือกเอง และส่วนของการค้นคว้าที่มีหนังสือทางวิชาการ ความรู้ต่างๆ การจัดหาหนังสือที่ดีสีสันสวยงามให้กับโรงเรียนในพื้นที่ห่างไกล การจัดทำรายการหนังสือดี หนังสือที่ได้รับรางวัล หรือหนังสือขายดี เพื่อเป็นข้อมูลในการตัดสินใจแก่เด็ก ผู้ปกครอง และสถานศึกษาในการเลือกซื้อหนังสือ ส่วนผู้ดูแลห้องสมุดจะเป็นใครก็ได้ที่สามารถจูงใจหรือให้คำแนะนำแก่เด็กๆได้ เป็นต้น,การหารือครั้งนี้ได้พูดคุยถึงข้อห่วงใยเกี่ยวกับจำนวนร้านหนังสือในอำเภอ หรือตำบลต่างๆ ที่มีอยู่น้อย จึงอาจจะต้องใช้ห้องสมุดในสถานศึกษาเป็นแหล่งส่งเสริมการอ่านของเด็กเยาวชน โดยเปิดโอกาสให้พ่อแม่ผู้ปกครองหรือคนในชุมชนมีส่วนร่วมมากขึ้น พล.อ.ดาว์พงษ์กล่าว.
พล.อ.ดาว์พงษ์ รัตนสุวรรณ รมว.ศึกษาธิการ เปิดเผยภายหลังนายจรัญ หอมเทียน นายกสมาคมผู้จัดพิมพ์และผู้จำหน่ายหนังสือแห่งประเทศไทย และคณะเข้าพบเพื่อหารือและเสนอแนะถึงนโยบายส่งเสริมการอ่านว่า
ดาว์พงษ์ รัตนสุวรรณ,เยาวชนรักการอ่าน,จรัญ หอมเทียน,คนไทย,อ่านหนังสือ,เด็ก,เยาวชน,ไทยรัฐฉบับพิมพ์